Heerlike brunch op ’n luilekker Saterdag - Art And Entertainment - Windhoek Express
Tuesday, February 25th, 2020 23:38:32
Murgpampoentjies, eiers en lekker baie kaas. Foto's: Yolanda Nel
Beslis 'n eetplek wat weer besoek gaan word.
Yolanda Nel Ons was onlangs by Mega Centre om pype te koop en besluit toe sommer om by Dulcé ’n draai te maak.
Nes ons dink die restaurant is vol, wys die kelnerin vir ons ’n tafel wat pas beskikbaar geword het en voor ons nog kon sit, is ’n nat lap reeds oor die tafel gevee. Sy skuif ook ’n paar stoele uit die pad vir die babawaentjie om langs ons tafel te pas.
Ons kry spyskaarte en besluit om iets te bestel wat ek nog nooit gehad het nie. Ons groet ’n paar bekendes terwyl ons wag vir ons cappuccinos met room, want dis naweek. Hoewel dit besig is, is die kelnerin af en toe daar om seker te maak alles is nog reg en sy laat weet ons ook dat ons kos binne ’n paar minute bedien gaan word.
Nie lank daarna nie word ons murgpampoentjie rosti met geposeerde eiers en baie kaas voor ons neergesit. ’n Stilte heers by die tafel terwyl ons aan ons ontbyt weglê. Wie sou kon dink ’n murgpampoentjie kan só lekker wees vir ontbyt.
Ek kry wel nie my koffie klaar en die kelnerin bring vir my ’n wegneemete koppie sodat ek die res saam met my kan vat.
As jy weer in daardie omgewing is, gaan maak gerus ’n draai. Ek is binnekort self weer daar.